Da's eus so schwär gfallä isch, eus vo Asiä ztrännä, hämmer eusä Flug uf Australiä um 2 Wuchä verschobä und händ däfür än Abstächer uf Kambodscha gamcht. Will mer nöd so vill ziit gha händ, hämmer eus uf äs paar Highlights beschränkt. Als erschts hämmer än Stop i dä Hauptstadt Phnom  Penh igleit, wo mer eus chli dä Gschicht vo Kambodscha gwidmet händ. Mir händ einiges über di schlimm Ziit under dä Khmer Rouge erfahrä. Dänn hämmer natürli nöd chönä än Boga um Angkor Wat machä. Da mer i letschter Ziit chli än Mangel a Bewegig gha händ, hämmer in Angkor Wat äs Velo gmietet, aber nach 2 Täg i dä Hitz umästramplä hät eus dä Arsch rächt weh tah und mir händ eus am letschtä Tag äs Tuk Tuk glöst. Da mir so begeischteret gsi sind vo dä kambodschanischä Chuchi, hämmer's eus nöd neh lah, dä  kambodschanisch Chochlöffel zschwingä und sind in en Chochkurs.Um a di thailändisch Gränzä zcho, hämmer eus äs shared Taxi gnoh. Das hät am Begriff teilä ä neui Dimension geh. Mir händ eus dä Biifahrersitz gshared, während dem sich 6 anderi d'Rückbank teilt händ. Am Fahrer sin Sohn hät natürli nöd dörfä fähle. Dä isch näbed ihm uf em Fahrersitz gsässä.(Äs isch äs normals Auto gsi) Zum Glück is aber nur 2 Stund gangä….